Efter to nederlag på stribe i ishockeyligaen fik Frederikshavn White Hawks igen en sejr, da klubben mandag aften var på besøg hos Rødovre Mighty Bulls. Nordjyderne kunne rejse hjem med en sikker sejr på 3-1 foran 833 tilskuere. Frederikshavn White Hawks tabte i forrige spillerunde skuffende 1-4 hjemme til Esbjerg, og der var tydeligvis revanche på programmet for DM-sølvvinderne. Kristoffer Jonsson og Alexander Ytterell bragte gæsterne foran 2-0 i første periode, og i anden periode øgede Christian Schioldan føringen til 3-0. Først i tredje og sidste periode fik Rødovres Rasmus Astrup pyntet lidt på måltavlen med sin reducering. Frederikshavn ligger nummer tre i ligaen med 26 point for 14 kampe. Rødovre er næstsidst med 11 point, også for 14 kampe.

Opsummering:
Nordjyderne fik revancheret det skuffende nederlag til Esbjerg ved at vinde ude over Rødovre.